**43. Integruota veikla: ,,Žibintų šviesa– Šv. Liucijos diena ir senovės lietuvių ugnies garbinimas“**

**Pasiekimų sritis:** A1.2.3. atitiktis etninės kultūros programos turiniui. Mokiniai aptaria šv. Liucijos dienos papročius, darbus, žmogaus ryšį su šviesa (ugnimi) senojoje pasaulėžiūroje.

**Tikslas**: susipažinti su Šv. Liucijos dienos papročiais,  tradicijomis, palyginti juos su Gabijos pagerbimo papročiais.

**Uždaviniai**: paklausyti sakmių apie saulę, ugnį, pasimokyti patarlių, įminti mįsles, padainuoti dainas, į veiklą įtraukti klasės bendruomenę.

**Atitiktis Etninės kultūros programos mokymo turiniui:** srities ,,Pasaulėjauta, žmogaus

ryšys su gamta ir ūkinė veikla“ tema „Žmogus ir gamta senojoje pasaulėžiūroje”.  Mokiniai tyrinėja pasakojimus ir kitus šaltinius apie šventą ugnį, saulę, šviesą ir kt.

**Integraciniai ryšiai**: lietuvių kalba ir literatūra, visuomeninis ugdymas, gamtos mokslai, muzika, dailė, technologijos.

**Mokymo priemonė**s:  stiklainiai, gamtinė medžiaga, guašas, teptukai, šviečiančios girliandos, klijai.

**Ugdymo(si) kompetencijos:** pažinimo, kūrybiškumo, socialinė, emocinė ir sveikos gyvensenos, kultūrinė, komunikavimo.

**Integruotos veiklos esmė:**

1. Remdamiesi patirtimi ir etnokultūrinėmis žiniomis  savais žodžiais apibūdins šv. Liucijos  papročius, tradicijas.

2. Interpretuos šviesos prasmę, įvaizdį savo kūrybinėje veikloje. (Priedas :Žibintų gaminimas)

3. Mokysis  patarlių ir mįslių apie  dangų, saulę, ugnį, susipažins su senosiomis lietuvių ugnies garbinimo maldomis.

4. Stiprins ryšį su artimiausia aplinka (šeima, gimine, draugais, klasės  bendruomene), susipažins su

liaudies kūrybos palikimu ir tęstinumu.

**Integruotos veiklos eiga:**

Vaikai su žibintais įeina į salę. Žibintus gaminame per dailės ir technologijos pamokas. (Priedas Nr.1)

 **Daina „Sodai, sodai leliumoj“.**

**Daina „Sodai, sodai leliumoj“.**

https://m.youtube.com/watch?v=4wIUf2pa57k

 Iš žibintų sudeda šviesos simbolį centre.

Mokiniai sako žodžius.

|  |  |
| --- | --- |
|   | Kai naktį miestas Tyloje užmiega, Pavargę žmonės Sapnuose skrajoja, Akligatvyje tik Žibintas vienas Į dangų žiūri - Būt žvaigžde svajoja |
|  | Kuo jis blogesnis? Jo ryški šviesa Apšviečia sienas Ir kitus stulpus, Jis daug šviesesnis Šiąnakt už kitus, Turėtų tekti Jam garbė visa. |
|  | "Kiti žibintai - Tai tik tinginiai, Seniai prigesus Lempų jų šviesa, Jei aš spindėčiau Danguje aukštai, Planetos suktus tik Aplink mane..." |
|  | Staiga tik - blykst Ir lempa jo užgeso, Akligatvį štai Apgaubė tamsa. Nebepašauks dangus Žibinto mažo Su jo žvaigždėta Svajone slapta. |

Dainuoja dainą:

**Daina „Kam tavo, vilkeli, akelės šviesios?“ (Priedas Nr,2)**

https://www.youtube.com/watch?v=qmoVpbMQm0c

Mokiniai sako žodžius:

|  |
| --- |
| Ramus Adventinio laikotarpio gruodžio vakaras. Dar ne taip vėlu, bet paslaptinga tamsa jau gaubia medžius, namus, gatves. Tik baltas jaukus sniegas šiek tiek suteikia jaukumo ir šviesos. Ta vakaro tamsa kaip  jaudulys ir baimė. |
| Reikia nugalėti tamsos baimę, įveikti kliūtis, susidraugauti, padėti vieni kitiems, o gavus ugnelę - šviesos ir šilumos šaltinį, pasidalinti tarpusavyje. |
| Kai vakarai vis ilgėja , o rytais saulutė vis pramiega ir pateka vėliau; kai pikti šiaurės vėjai atpučia pilkus debesis,– mums visiems labai trūksta ŠVIESOS IR ŠILUMOS... |
| Kokius gerus darbus galima padaryti, juk Šviesa – ne vien žiburėlis?Šviesa – perskaityta prasminga knyga, istorija, atliktas geras darbas. |

Mokytoja:

Taigi, ir mes šiandien pagerbsime šviesą, ugnį, saulę, paprašysime, kad ji greičiau mus šildytų ir mums šviestų.

Gruodžio mėnesio šventės nuspalvintos laukimo nuotaika. Ypatinga didžiosios Kalėdų šventės laukimo diena yra gruodžio 13 – oji, kalendoriuje pažymėta šv. Liucijos vardu. Gruodžio 13 – oji  - įvardijama Šviesos diena.

Nenuostabu, kad tokiu metu, kai aplink šalta, tamsu ir niūru, žmonės pradeda ilgėtis ir šauktis šviesos. Tikriausiai iš šio ilgesio ir gimė Liucijos šventė.

   Šv. Liucija labai labai  seniai  gyvenusi mergelė- kuri, pasak legendos,  į namus įnešdavo uždegtą žvakę, praskaidrindama nykų ilgųjų naktų vakarą.

Į Lietuvą atėjus krikščionybei, ši šventė sutapatinta su Šv. Liucijos varduvėmis.

Pasakojama, kad Šv. Liucija (lot. „šviesa“) savo maldomis išgydžiusi sergančią motiną. Motinai pasveikus, jos abi pardavė visą savo turtą ir išdalino vargšams.

Dėl tokio poelgio supyko Liucijos sužadėtinis ir paskundė ją teismui, kuris nuteisė Liuciją sudeginti ant laužo. Šv. Liucija dabar yra krikščioniškas šviesos simbolis.

**Ugnis lietuvių tradicijose**

*Mokinių žodžiai*

„Ugnelė šventa“- sakydavo mūsų protėviai. Ugnį žmonės garbindavo, gražiais vardais vadindavo, kaip šventenybę aukuruose ją saugodavo vaidilutės.

O kur ugnis gerbiama, tai namai nesudegs, ir net perkūnas - dangaus ugnies į juos netrenks.

Ar žinote, kuo vardu lietuvių Ugnies deivė?

-          Gabija, Šventoji Gabija.

Ji globojo ne tik namų židinio ugnį, bet ir visą ūkį, gyvulius, moterų darbus, ypač verpimą prie balanos ar žvakės.

Kaip gražiai lietuviai mokėjo garbinti, melstis ir kreiptis į Ugnies deivę.

Klodamos ugniai patalus šeimininkės kalbėdavo įvairiausias maldas:

*Ugnele Gabija, gulėk užklota šventais patalėliais.*

*Ugnele Gabija, nekurstoma nedek, užklostoma miegok ir nevaikščiok po šiuos namelius.*

*Gyvenk su mumis ramybėje, Šventoji Gabija.*

*Miegok, ugnele, miegok, Gabijėle, kai aš atsikelsiu tave gyvą rasiu.   Prieš sakydami šią maldelę, žmonės žarijas peržegnodavo.*

Pažvelkime į liepsnelę. O kokius jausmus ji jums sukelia?

Ugnelė mums reikalinga ir dieną, ir naktį, ir žiemą, ir vasarą.

Maistui išvirti, namus apšildyti, tamsai apšviesti.

O kokia Kalėdų eglutė be žvakučių?

O kokios Joninės būtų be laužų?

O ir Vėlinių dieną mirusiuosius pagerbiame degindami žvakutes.

Ugnis žmogų lydi visą gyvenimą, todėl visoje Lietuvoje ugnis laikoma ŠVENTA, todėl ugnelę reikia gerbti, gražiai su ja elgtis, jos neįžeisti.

O kaip tai padaryti?

Nespjaudyti, nespardyti, nemindžioti. Įžeista ugnis namus sudegina.

Negalima su ugnimi ir žaisti.

Iš mažos kibirkšties didelė ugnis pasidaro.

Nežaisk su ugnimi, tai sudegsi.

Be vandens ugnies neužgesinsi.

Ugnis dega ir nekurstoma.

**Mįslės apie ugnį**

Kuo daugiau gauna, tuo daugiau nori, o kai viską suėda, pati numiršta.   (Ugnis)

Už auksą gražesnis, už blusą didesnis.   (Kibirkštis)

Pilnas aruodas raudonų kiaušinių.   (Žarijos krosnyje)

Vos gimęs, o jau žilas.   (Dūmai)

Nuo gruodžio 13d. - šviesos dienos, saulė leidžiasi vis tuo pačiu laiku. Diena trumpėja todėl, kad saulutė vis "pramiega" pateka vėliau.

 Per Adventą, kai dienelė vis trumpėja, o naktelė vis ilgėja, žmonės su nekantrumu vis žvilgčioja į dangų....o saulelės vis nematyti. Todėl yra apie sakmė apie nukaltą saulę:

NUKALTA SAULĖ

Senais laikais gyveno žmogus kalvis. Tada buvo visur tamsu, naktis ir naktis. Tai šis kalvis nutarė nukalti saulę. Paėmęs blizgančią geležį, kalė kalė ir nukalė per šešerius metus. Tada, užlipęs ant aukščiausios trobos, įmetė ją į dangų.

Ir iki šios dienos ji ten tebešviečia.

Kadangi saulutė pažadina gyvybę, todėl senovėje ji buvo laikoma dievu ir jai kalbėdavo maldas.

Negalima į saulytę rodyti pirštu, nes ji gali supykti, o supykus ir nubausti.

**Daug patarlių ir priežodžių yra apie Saulę.**

*Graži kaip saulė.*

*Saulė visiems šviečia.*

*Saulė ir kelmelio neaplenkia.*

*Dienužę vargstant, vakaro sulaukus, Saulute močiute, pastiprinki mus.*

Kiekvieną dieną Saulė keliauja iš rytų į vakarus. Todėl dainose dainuojama: „Atvažiuoja saulala variniais rateliais, misinginiais bateliais, ugniniais arkleliais.“

O kitose dainose klausiama: „Miela saulyte, dievo dukryte, kas rytais vakarėliais tau kūrė ugnelę, tau klojo patalėlį?“

Žvaigždė Vakarė jai klojo patalėlį.

**Daina „Užteka teka šviesi saulelė“ (Priedas Nr.4)**

<https://www.youtube.com/watch?v=DEDd64PeLLQ>

Iš tiesų žmonės Saulę įsivaizdavo dirbančią visokius darbus: verpiančią, siuvančią, skalbiančią, einančią į pirtį.

Saulė buvo laikoma Mėnulio žmona.

Ne mažiau svarbūs buvo ir kiti dangaus kūnai: mėnulis, žvaigždės.

**Mįslės apie saulę**

Kas yra stipriausia budintoja?  (Saulė)

Mėlynoj pievelėj piemenėlis baltas avis gano.  (Dangus , saulė, debesys)

Auksinis obuolėlis pro langą šviečia.  (Saulė)

Aukso spindulius beria, visą gamtą iš miego kelia.  (Saulė)

**Kanklės. „Aš pasėjau žalią liną“ (Priedas Nr.5)**

<https://www.youtube.com/watch?v=jmVObM8hMDo>

Mokinių žodžiai

Nors metas tamsus, tačiau šviečia ir kita šviesa – tai patys geriausi mūsų darbai, jausmai.

Tai priminimas, kad toji šviesa turi užsidegti ir mūsų viduje.

Tai mums lengviau padeda padaryti degantys žibintai, šalia esantys mylimiausi ir artimiausi žmonės – mama, tėtis, broliukas ir sesutė.

Žibintas – šeimos simbolis.

 Uždegti žibintą - tai būdas suartinti visus, uždegti ugneles ir padovanoti sau ir kitiems nuostabių akimirkų. Žibintas mums nušviečia kelią, kuriuo artinasi Didžioji metų šventė.

Žibintų švente norime uždegti mažytę ugnelę širdyje, šeimoje, namuose, mažą saulę mūsų viduje.

**Daina „Žibinto švieselė“. (Priedas Nr.6)**

 https://www.zvaigzdele.lt/muzika-vaikams/daineles Daina: Žibinto švieselė

*Kvietimas į lauką, nušviesti kelią į Kalėdas.....*

*Žibintų degimas.*

*Aš prašau, kad*

*Kalėdų žvaigždės neužgestų,*

*Ir languos spindėtų žiburys.*

*Aš prašau, kad mus*

*Viltis surastų –*

*Ji tikriausiai taip ir padarys.*

*Po šventės žibintus nešame į lauką ir jais puošiame kiemą, tvorą*.

**Refleksija**

 Aptaria tradicijų reikšmę praeityje ir dabar. Kelia klausimus ir ieško atsakymų apie etninės kultūros vertybes, jų tęstinumą (C1.2)

**Sakiniai. Juos vaikai pasako susėdę ratu.**

Trys svarbūs dalykai, kuriuos sužinojau ... .

Trys svarbūs dalykai, apie kuriuos norėčiau papasakoti kitiems... .

**Literatūra ir šaltiniai**

Matas Lapė ,,Populiariausios lietuvių sakmės‘‘ 2016 m ,,Vaiga‘‘

Vilma Leigienė ,,100 mįslių mažiesiems‘‘ Utenos UAB ,,Indra‘‘ 2022 m.

Pranas Sasnauskas ,,Mįslių pasaulis‘‘ 2006 m. UAB ,,Vaiga‘‘

Gražina Germanienė ,,Žiemužėlė‘‘ (senovinis kalendorius mažiesiems )Panevėžys 2002 m.

Lietuvių liaudies Advento daina ,,Sodai sodai leliumoj ‘’ el.išteklius Prieiga internete :

<https://youtu.be/4gGE3RcaYxM?si=JIZN9tk5pAJTN5CY>

Daina: Žibinto švieselėel. išteklius Prieiga internete :https://www.zvaigzdele.lt/muzika-vaikams/daineles

Mįslės apie ugnį, saulę, dangų,- el. išteklius Prieiga internete:

https://www.misles.lt/gaires/misles-apie-saule/

Pasakojimai apie ugnies deivę el. išteklius Prieiga internete:<https://lt.wikipedia.org/wiki/Gabija>

Sakmė   ,,Nukalta saulė“ el.  Prieiga internete:<https://www.vaikams.lt/sakmes/nukalta-saule.html>

Patarlės apie ugnį. el.išteklius Prieiga internete:

<https://lt.wikiquote.org/wiki/Lietuvi%C5%B3_patarl%C4%97s_ir_prie%C5%BEod%C5%BEiai>

Pasakojimai apie šv. Liucijos dieną el. išteklius Prieiga internete: https://www.lrt.lt/naujienos/nuomones/3/157210/l-klimka-sv-liucija-sviesos-diena

***Integruotos veiklos  aprašą parengė Kauno ,,Šilo“ pradinės mokyklos mokytojos metodininkės Irma Rekuvienė ir Ramunė Petravičienė.***